Solbergregjeringen gjorde en rekke usosiale tiltak i sin regjeringstid. De gjennomførte kutt på mange områder, kutt som i første rekke rammet de svakeste og vanlige arbeidsfolk. De fjernet feriepenger på dagpenger, fjernet det skattefrie sluttvederlaget, satte ned den skattefrie satsen for km-godtgjørelse og strammet inn skattereglene for pendlere, bare for å nevne noen.

Den rød-grønne regjeringen er i ferd med å reversere disse tiltakene, og det er vi glade for, men Landskonferansen for byggfag, samlet i Sarpsborg 23.-25.10 2022 vil peke på et tiltak som har fått lite oppmerksomhet, men som i praksis rammer alle som ikke har fast timelønn, og spesielt bygningsarbeidere som jobber akkord.

Det dreier seg om beregningsreglene for sykepengegrunnlaget. Slik de er blitt nå, skal sykepengegrunnlaget baseres på inntekten de siste tre månedene. Hvis en bygningsarbeider ikke har fått akkordoppgjør i denne perioden, men bare forskuddslønn, vil hen i praksis ikke få full lønn under sykdom.

Landskonferansen for Byggfag ber Fellesforbundet ta opp denne saken og finne fram til ordninger som fungerer rettferdig også for bygningsarbeidere.